கால்சியம் டார்ட்டரேட்டு

கால்சியம் டார்ட்டரேட்டு  (Calcium tartrate) என்பது CaC4H4O6 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். கால்சியம் எல்-டார்ட்டரேட்டு என்ற பெயராலும் இது அறியப்படுகிறது. ஒயின் எனப்படும் மது தயாரிக்கும் தொழில்துறையில் உடன் விளைபொருளாக கால்சியம் டார்ட்டரேட்டு உருவாகிறது. மது தயாரிப்பின் நொதித்தல் முறையில் உருவாகும் கசடிலிருந்து இதை தயாரிக்கிறார்கள். இது எல்-டார்டாரிக் அமிலத்தின் கால்சியம் உப்பு என்று இது விவரிக்கப்படுகிறது. எல்-டார்டாரிக் அமிலம் திராட்சையில் பொதுவாகக் காணப்படும் அமிலமாகும். வெப்பநிலை குறைய குறைய இதன் கரைதிறனும் குறைகிறது. இதன் விளைவாக வெண்மையான (சிவப்பு ஒயினில் பெரும்பாலும் சிவப்பு) படிகக் கொத்துகள் வீழ்படிவாக உருவாகின்றன. ஐரோப்பிய ஒன்றிய எண் ஐ354 என்ற எண்ணால் கால்சியம் டார்ட்டரேட்டு அடையாளப்படுத்தப்படுகிறது.  இச்சேர்மம் உணவுப் பாதுகாப்பு மற்றும் அமிலத்தன்மை சீராக்கியாகப் பயன்படுத்தப்படுகிறது. டார்டாரிக் அமிலத்தைப் போலவே, கால்சியம் டார்ட்ரேட்டிலும் இரண்டு சமச்சீரற்ற கார்பன்கள் உள்ளன. எனவே இது இரண்டு தோற்றுரு கவியாப் பண்பு கொண்ட இரண்டு மாற்றியங்களையும் ஒரு மீசோ-வடிவ மாற்றியத்தையும் கொண்டுள்ளது. உயிரியல் தோற்றத்தின் பெரும்பாலான கால்சியம் டார்ட்ரேட்டு தோற்றுரு கவியாப் பண்பு கொண்ட இடஞ்சுழி (–) மாற்றியம் ஆகும்.

மேற்கோள்கள்

பகுப்பு:கால்சியம் சேர்மங்கள்
பகுப்பு:டார்ட்டரேட்டுகள்
பகுப்பு:பதனச்சரக்குகள்